FI Euroopan unionin virallinen lehti CE 78/383

(2004/C 78 E/0405)

KIRJALLINEN KYSYMYS E-1689/03

esittäjä(t): Anders Wijkman (PPE-DE) komissiolle

(21. toukokuuta 2003)

Aihe: Eksoottisten eläinten liha

Komissio on parhaillaan laatimassa strategiaa metsäalan kehitysyhteistyöstä. Strategiasta saattaa tulla maailman metsien suojelun parhaan käytännön malli.

Strategialuonnoksessa ei kuitenkaan käsitellä vakavaa kysymystä eksoottisten eläinten lihan (laittomasta) käytöstä, joka on suurin uhka monien lajien säilymisen kannalta ja joka usein on suoraan yhteydessä metsävarojen kehittämiseen.

Onko komissio valmis käsittelemään eksoottisten eläinten lihaa koskevaa ongelmaa metsäalan kehitysyhteistyöstrategian lopullisessa luonnoksessa? Jos komissio ei ole valmis tähän, voisiko se laatia erityisen strategian eksoottisten eläinten lihaa koskevan ongelman ratkaisemiseksi?

Poul Nielsonin komission puolesta antama vastaus

(18. kesäkuuta 2003)

Komission strategialuonnoksessa metsäalan kehitysyhteistyöstä määritellään lukuisia muuttujia, joilla pyritään vaikuttamaan metsäalaan avustusten muodossa. Asiakirjan laaja sovellusala tekee siitä sopimattoman välineen useita metsäalaan liittyviä tärkeitä kysymyksiä koskevan yksityiskohtaisen politiikan luomiseen. Uusimmassa strategialuonnoksessa on kuitenkin otettu huomioon eksoottisten eläinten liha yhtenä metsäalan ongelmallisena asiana useissa kumppanuusmaissamme.

Komissio ei aio laatia metsäalan strategian lisäksi erityistä strategiaa eksoottisten eläinten lihaan liittyvistä ongelmista. Se ei kuitenkaan tarkoita sitä, etteikö asiaa jatkossakin pidettäisi hyvin merkittävänä. Eksoottisen eläinten lihaan liittyvän ongelman käsittely on seikka, johon on jo nyt suunnattu huomattavasti voimavaroja — niin kenttätason teknisessä yhteistyössä kuin korkean tason poliittisilla foorumeillakin.

Eksoottisten eläinten lihaan liittyvät kysymykset lisätään käsikirjaan ympäristöasioiden liittämisestä kehitys-ja talousyhteistyöhön (Integrating environment concerns into development and economic cooperation), joka on tarkoitus tarkistaa vuoden 2003 lopun ja vuoden 2004 alun välisenä aikana. Tarkistetulla käsikirjalla varmistetaan erityisesti se, että strategisissa ympäristöarvioinneissa kiinnitetään riittävästi huomiota eksoottisten eläinten lihaan.

Poliittisella tasolla komission Afrikan metsälain toteuttamisen ja hallinnon ministerihankkeelle (African Ministerial Process for Forest Law Enforcement and Governance, AFLEG) antama tuki helpottaa metsäalan lainsäädännön toteuttamista ja hallintaa, mukaan luettuna eksoottisten eläinten lihaan liittyvä kysymykset. Eksoottisten eläinten lihaan liittyvien ongelmien käsittelemiseen annetaan kentällä teknistä apua useissa eri komission rahoittamissa aloitteissa. Aloitteita on tuettu varoilla, jotka on jaettu trooppisten metsien budjettikohdasta sekä alueellisten ja kansallisten avustusohjelmien kautta.

Myös unioniin suuntautuvan laittoman eksoottisten eläinten lihan kaupan rajoittamiseen suunnataan toimia. Esimerkiksi komission päätöksessä on hiljattain annettu uudet säännöt, joilla estetään kaiken lihan ja maidon tuominen unioniin henkilökohtaiseen käyttöön. Tämä päätös kumoaa aiemmat poikkeukset, joiden mukaan pienten liha- ja maitomäärien tuonti henkilökohtaiseen käyttöön oli sallittua. Uusia sääntöjä maahantuonnista henkilökohtaiseen käyttöön tuetaan julistekampanjalla usealla eri kielellä. Julisteet on sijoitettu unionin rajanylityspaikkoihin, jotta voidaan varmistaa, että matkailijat ovat selvillä uusista säännöistä.